A Bizottság határozata
(1988. február 24.)
a munkahelyi biztonságra, higiéniára és egészségvédelemre vonatkozó információáramlás javításáról
(88/383/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre és különösen annak 118. cikkére,
mivel elengedhetetlen, hogy a Bizottság rendelkezésére álljanak a szükséges információk, mielőtt a tagállamok törvényi, rendeleti és közigazgatási rendelkezéseket fogadnának el a munkahelyi biztonságra, higiéniára és egészségvédelemre vonatkozóan; mivel bizonyos esetekben az összes tagállamot is tájékoztatni kell a többi tagállam bármelyike által tervezett törvényi, rendeleti és közigazgatási rendelkezéseket illetően;
mivel a 83/189/EGK tanácsi rendelet [1] információs rendszer létrehozásáról rendelkezett a műszaki - ezen belül a munkahelyi biztonsági, higiéniai és egészségvédelmi - szabványok és szabályzatok területén;
mivel szükségesnek látszik, hogy ezt az e határozatban előírt eljárást az egyéb törvényi, rendeleti és közigazgatási rendelkezésekre vonatkozó információkkal is kiegészítsék;
mivel szükség van egy szakértői csoport létrehozására, amelynek tagjait a tagállamok nevezik ki azzal a feladattal, hogy segítsék a Bizottságot a nemzeti törvényi, rendeleti és közigazgatási rendelkezések tervezeteinek vizsgálatában,
ELFOGADTA EZT A HATÁROZATOT:
1. cikk
A tagállamok haladéktalanul tájékoztatják a Bizottságot a munkahelyi biztonságra, higiéniára és egészségvédelemre vonatkozó minden törvényi, rendeleti és közigazgatási rendelkezésről, és minden e területen készített törvényi, rendeleti és közigazgatási jogszabály tervezetről, a 83/189/EGK irányelv 1. cikk (6) bekezdésében meghatározott műszaki előírás-tervezetek kivételével. A tagállamok megküldik az e területre vonatkozó egyéb rendelkezéseiket is.
2. cikk
(1) A Bizottság megküldi a tagállamoknak az 1. cikk alapján hozzá eljuttatott, és e határozat céljai szempontjából fontosnak tartott törvényi, rendeleti és közigazgatási jogszabály tervezeteket.
(2) A Bizottság és a többi tagállam észrevételeket terjeszthet be annál a tagállamnál, amelynek a jogszabály tervezetét az (1) bekezdés alapján megkapta; az érintett tagállam ezeket az észrevételeket lehetőség szerint figyelembe veszi. A tagállamok a Bizottságon keresztül juttatják el észrevételeiket.
3. cikk
A Bizottságot egy szakértői csoport segíti, amelynek elnöke a Bizottság képviselője. A csoport 24 tagból áll, amelybe a Bizottság jelölése alapján minden tagállam két szakértőt nevez ki. A fent leírtak szerint minden tag mellé póttagot neveznek ki.
4. cikk
A Bizottság rendszeres időközönként tájékoztatja a munkahelyi biztonsági, higiéniai és egészségvédelmi tanácsadó bizottságot és - adott esetben - a 83/189/EGK irányelv 5. cikke alapján létrehozott állandó bizottságot is az e határozat végrehajtása következtében felmerülő intézkedésekről, a tagállamok által bizalmasnak tartott szempontok kivételével.
5. cikk
Ennek a határozatnak a tagállamok a címzettjei.
Kelt Brüsszelben, 1988. február 24-én.